钦定古今图书集成/明伦汇编/氏族典/第432卷 > 赵兴基
## 钦定古今图书集成/明伦汇编/氏族典/第432卷 > 赵兴基

按《明外史赵兴基传》：“兴基，云南人，举于乡。崇祯中为
庐州通判。李自成、张献忠等袭陷英山，知县高在仑
抗贼死。陷潜山，知县李孕嘉、典史沈所安并不屈死，
所安子亦死焉。十五年，献忠攻舒城陷据之，遣其党
分掠㫄邑，游骑日抵城下。兴基与经历郑元绶、指挥
同知赵之璞、里居参政程楷分门守，提学御史徐之”
垣以试士至，献忠遣其下伪为诸生，袭儒冠以入，夜半举炮，城中大扰。兴基时守水西门，闻变，挺刃下戍
楼与斗，斩数人，被创死。元绶、楷共守南薰门，元绶力
斗死，楷不屈死。之璞分守东门，巷战死。贼陷太湖，知
县杨春芳、典史陈知训、教谕沈鸿起、训导娄懋履并
死焉。方贼攻舒城，里居编修胡守恒督民兵守。守恒
家富而吝，乡里怨之。城将陷，悍卒杀守恒；朝中以为
殉难；赠谥“文节。”